CELEX: 62008TN0491
Language: sk
Date: 2008-11-17 00:00:00
Title: Vec T-491/08 P: Odvolanie podané 17. novembra 2008 : Philippe Bui Van proti rozsudku Súdu pre verejnú službu z  11. septembra 2008 vo veci F-51/07, Bui Van/Komisia

7.2.2009   
            
            
               SK
            
            
               Úradný vestník Európskej únie
            
            
               C 32/39
            
         Odvolanie podané 17. novembra 2008: Philippe Bui Van proti rozsudku Súdu pre verejnú službu z 11. septembra 2008 vo veci F-51/07, Bui Van/Komisia
   (Vec T-491/08 P)
   (2009/C 32/76)
   Jazyk konania: francúzština
   Účastníci konania
   
      Odvolateľ: Philippe Bui Van (Hettange-Grande, Francúzsko) (v zastúpení: P. Nelissen Grade, advokát)
   
      Ďalší účastník konania: Komisia Európskych spoločenstiev
   Návrhy odvolateľa
   
               —
            
            
               vyhlásiť odvolanie za prípustné a dôvodné,
            
         
               —
            
            
               zrušiť rozsudok Súdu pre verejnú službu Európskej únie (druhá komora) z 11. septembra 2008 vo veci F-51/07,
            
         
               —
            
            
               zrušiť rozhodnutie menovacieho orgánu z 5. marca 2007 zamietajúce sťažnosť odvolateľa,
            
         
               —
            
            
               zrušiť rozhodnutie generálneho riaditeľa Spoločného výskumného centra zo 4. októbra 2006, ktorým bol odvolateľ preradený do platovej triedy AST 3, platového stupňa 2, hoci pôvodne bol zaradený do platovej triedy AST 4, platového stupňa 2,
            
         
               —
            
            
               oznámiť menovaciemu orgánu účinky zrušenia napadnutých rozhodnutí, najmä zaradenie do platovej triedy AST 4, platového stupňa 2, a retroaktívnosť vymenovania do platovej triedy AST 4, platového stupňa 2, od dátumu nastúpenia do služobného pomeru,
            
         
               —
            
            
               zaviazať odporkyňu na náhradu trov konania.
            
         Odvolacie dôvody a hlavné tvrdenia
   Odvolateľ týmto odvolaním navrhuje zrušenie rozsudku Súdu pre verejnú službu z 11. septembra 2008 vyhláseného vo veci F-51/07, Bui Van/Komisia, ktorým Súd pre verejnú službu zaviazal odporkyňu, aby odvolateľovi zaplatila sumu 1 500 eur ako náhradu škody, a v zostávajúcej časti zamietol žalobu, ktorej predmetom bol návrh na zrušenie rozhodnutia, ktorým bol odvolateľ preradený do platovej triedy AST 3, hoci pôvodne bol zaradený do platovej triedy AST 4.
   Odvolateľ na podporu svojho odvolania uvádza tri odvolacie dôvody.
   Po prvé treba napadnutý rozsudok zrušiť z dôvodu, že hoci uznáva, že Komisia porušila práva žalobcu na obranu, usudzuje, že skutočnosť, že žalobca nebol vypočutý, nemá vplyv na platnosť napadnutého rozhodnutia Komisie.
   Po druhé v súvislosti s dôvodom, ktorý v prvom stupni vychádzal zo zjavne nesprávneho posúdenia a z porušenia zásad právnej istoty a ochrany legitímnej dôvery, Súd pre verejnú službu údajne nekonal správne, keď potvrdil administratívne rozhodnutie zo 4. októbra 2006, ktorým bol odvolateľ preradený z platovej triedy AST 4 do platovej triedy AST 3, pričom chybne usúdil, že k legitímnej dôvere žalobcu v akt menujúci žalobcu do platovej triedy AST 4 nemalo dôjsť, a to z dôvodu, že žalobca mal vzhľadom na poznámku pod čiarou uvedenú v oznámení o výberovom konaní vedieť, že jeho vymenovanie do platovej triedy AST 4 bolo nesprávne, a že sa naňho vzťahuje nový Služobný poriadok úradníkov Európskych spoločenstiev účinný po oznámení o výberovom konaní. Odvolateľ tvrdí, že uvedená poznámka pod čiarou nemohla zmeniť ustanovenia Služobného poriadku účinného v čase vydania oznámenia o výberovom konaní.
   Po tretie Súd pre verejnú službu nesprávne vylúčil porušenie zásady rovnosti zaobchádzania napriek tomu, že menovací orgán preradil žalobcu do platovej triedy AST 3, no sťažnostiam podaným inými troma úradníkmi, ktorí sa v podstate nachádzali v rovnakej situácii ako odvolateľ, údajne vyhovel.